
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Παρασκευή, 24 Ιουλίου 2026

ΔΕΛΤΙΟ ΤΥΠΟΥ
Προσάραξη Ε/Π – Τ/Ρ σκάφους στα Χανιά - Προσάραξη Ι/Φ σκάφους στην Κω - Ανάσυρση ανήλικου παιδιού από τη θάλασσα και σύλληψη της μητέρας του στα Νέα Μουδανιά – Σύλληψη κυβερνήτη σκάφους για υπεράριθμους επιβάτες στη Ζάκυνθο – Απεγκλωβισμός ατόμων από δύσβατη παραλία στη Ζάκυνθο – Διακομιδές ασθενών

Τις απογευματινές ώρες χθες, ενημερώθηκε η Λιμενική Αρχή των Χανίων, για την προσάραξη ενός επαγγελματικού τουριστικού (Ε/Π-Τ/Ρ) σκάφους ελληνικής σημαίας με οκτώ (08) επιβαίνοντες και δύο (02) άτομα πλήρωμα, σε βράχο στη θαλάσσια περιοχή «ΑΓΙΩΝ ΑΠΟΣΤΟΛΩΝ» Χανίων, με αποτέλεσμα να προκληθεί εισροή υδάτων. 
Αμέσως τέθηκε σε εφαρμογή το τοπικό σχέδιο έκτακτης ανάγκης και στην περιοχή έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), πέντε ιδιωτικά σκάφη καθώς και Περιπολικό όχημα Λ.Σ.-ΕΛ.ΑΚΤ. από την ξηρά. Οι 8 επιβαίνοντες του Ε/Π – Τ/Ρ περισυλλέγησαν από το ταχύπλοο σκάφος «ΤΟΝΥ» Τ.Χ. 1497 και μεταφέρθηκαν με ασφάλεια στο Ενετικό λιμάνι Χανίων, ενώ το πλήρωμα παρέμεινε στο σκάφος για την απάντληση των υδάτων. 
Στη συνέχεια, το ανωτέρω σκάφος, αποκολλήθηκε και μεταφέρθηκε στο Ενετικό λιμάνι Χανίων με τη συνδρομή των επαγγελματικών σκαφών αναψυχής «ΙΟΚΑΣΤΗ» Ν.Χ. 259 και «ΣΗ ΠΕΡΛ» Ν.Χ. 520, ενώ η απάντληση των υδάτων ολοκληρώθηκε με τη συνδρομή της Πυροσβεστικής Υπηρεσίας Χανίων. Από το Ά Λιμενικό Τμήμα του Κεντρικού Λιμεναρχείου Χανίων που διενεργεί την προανάκριση, απαγορεύτηκε ο απόπλους του σκάφους μέχρι την προσκόμιση σχετικού βεβαιωτικού αξιοπλοΐας, ενώ από το περιστατικό δεν υπήρξε τραυματισμός και δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή της Κω, για την προσάραξη ιστιοφόρου (Ι/Φ) σκάφους σημαίας Γερμανίας με τρεις (03) αλλοδαπούς (υπηκόους Γερμανίας) επιβαίνοντες, έξω από την είσοδο της μαρίνας της Κω. Αμέσως τέθηκε σε εφαρμογή το τοπικό σχέδιο έκτακτης ανάγκης και στην περιοχή έσπευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) καθώς και το επαγγελματικό σκάφος «ΑΓΙΟΣ ΔΗΜΗΤΡΙΟΣ» Τ. Κω 458. Το Ι/Φ σκάφος, αποκολλήθηκε με τη συνδρομή του σκάφους «ΜΟΑΝΑ» σημαίας Γαλλίας και κατέπλευσε με ιδία μέσα στην επισκευαστική ζώνη μαρίνας Κω όπου προσέδεσε με ασφάλεια Από το Λιμεναρχείο Κω που διενεργεί την προανάκριση, απαγορεύτηκε ο απόπλους του σκάφους μέχρι την προσκόμιση σχετικού βεβαιωτικού αξιοπλοΐας, ενώ από το περιστατικό δεν υπήρξε τραυματισμός και δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή των Νέων Μουδανιών, από τον ναυαγοσώστη πολυσύχναστης παραλίας του Πολύχρονου Δήμου Κασσάνδρας, για την ανάσυρση ενός κοριτσιού 2 ετών από τη θάλασσα χωρίς τις αισθήσεις του. Στην ανήλικη παρασχέθηκαν άμεσα οι πρώτες βοήθειες από τον ναυαγοσώστη, με τη χρήση ΚΑΡΠΑ με αποτέλεσμα να επανακτήσει τις αισθήσεις της. Η 2χρονη μεταφέρθηκε αρχικά με ασθενοφόρο όχημα του ΕΚΑΒ στο Κ.Υ. Κασσανδρείας και στη συνέχεια στο Γ. Ν. «ΙΠΠΟΚΡΑΤΕΙΟ» Θεσσαλονίκης για περαιτέρω ιατρική περίθαλψη. Από το Β΄ Λιμενικό Τμήμα Νέων Μουδανιών του Κεντρικού Λιμεναρχείο Θεσσαλονίκης, που διενεργεί την προανάκριση, συνελήφθη η 40χρονη μητέρα της 2χρονης, για παράβαση των άρθρων 306 (Έκθεση σε κίνδυνο) και 360 (Παραμέληση εποπτείας ανηλίκου) του Π.Κ..

*****

Τις μεσημβρινές ώρες χθες, συνελήφθη από στελέχη της Λιμενικής Αρχής Ζακύνθου ένας 33χρονος ημεδαπός στη θαλάσσια περιοχή του «ΛΑΓΑΝΑ» Ζακύνθου. Συγκεκριμένα, σε διενεργηθέντα έλεγχο από το πλήρωμα Περιπολικού σκάφους Λ.Σ.-ΕΛ.ΑΚΤ. (ΠΛΣ) σε εκμισθούμενο σκάφος με χειριστή τον 33χρονο , διαπιστώθηκε ότι μετέφερε συνολικά δεκατρείς (13) επιβάτες, ενώ ο μέγιστος αριθμός επιβατών σύμφωνα με την άδεια εκτέλεσης πλόων είναι δέκα (10). Από το Λιμεναρχείο Ζακύνθου που διενεργεί την προανάκριση, επιβλήθηκαν οι προβλεπόμενες διοικητικές κυρώσεις.

*****

Τις βραδινές ώρες χθες, ενημερώθηκε η Λιμενική Αρχή του Αγίου Νικολάου Βολιμών Ζακύνθου από την Πυροσβεστική Υπηρεσία, ότι τρεις (03) αλλοδαποί (υπήκοοι Ουκρανίας) έχουν εγκλωβιστεί στην παραλία «ΦΙΛΛΙΠΗ» της θαλάσσιας περιοχής «ΣΕΛΗΝΑ». Οι ανωτέρω είχαν μεταβεί οδικώς σε γειτονική παραλία και στη συνέχεια κολύμπησαν προς την παραλία «ΦΙΛΛΙΠΗ», όπου λόγω δυσμενών καιρικών συνθηκών και κόπωσης αδυνατούσαν να επιστρέψουν. Στο σημείο μετέβη το επιβατικό τουριστικό σκάφος «ΦΩΤΕΙΝΗ» Ν.Ζ. 347 όπου παρέλαβε τους 3 αλλοδαπούς, και τους μετέφερε με ασφάλεια στον λιμένα Αγίου Νικολάου Βόλιμων, καλά στην υγεία τους .

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-25χρονου, από το λιμάνι της Κέρκυρας στο λιμάνι της Ηγουμενίτσας, με Ναυαγοσωστικό σκάφος Λ.Σ.-ΕΛ.ΑΚΤ.,
-53χρονου, από το λιμάνι της Σχοινούσας στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ IV» Ν.Ν. 64 και
-76χρονου, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57.

